Model gaan nie wiskunde red nie, sê FedsasArgieffoto Fedsas meen die departement van basiese onderwys se “1+4-model” wat die vaardighede van wiskunde-onderwysers in hoërskole wil verbeter, gaan waarskynlik die teenoorgestelde uitwerking hê. Dié plan is vandeesweek deur die Angie Motshekga, minister van die departement van basiese onderwys, aangekondig as deel van wat beskryf word as ’n “radikale benadering tot die verbetering van die gebrekkige vaardighede van wiskunde-onderwysers”. Ingevolge die 1+4-model sal wiskunde-onderwysers elke Maandag opleiding ontvang en moet dan vir die oorblywende vier dae van die skoolweek hul wiskunde-onderrig afhandel. “Hoewel ons waardering het vir die departement se erkenning van die probleem, is 1+4 in hierdie geval nie gelyk aan vyf nie,” het Paul Colditz, uitvoerende hoof van die Federasie van Beheerliggame van Suid-Afrikaanse Skole (Fedsas), gesê. “Klastyd is reeds beperk. Om vir 23 dae van die skooljaar nie in die klas te wees nie, gaan ’n ingrypende invloed op byvoorbeeld matrieks hê, wie se skooljaar korter is as ander leerders s’n.” Volgens Colditz verskuif die departement met hierdie stap een van sy eie verpligtinge – opleiding van onderwysers – na skole. “Onderwysers word by skole aangestel op grond van daardie skool se postevoorsiening. Die onderwyser se plig is teenoor die skool.” Hy het bygevoeg die departement se voorstel dat skole roosters aanpas om die verlore tyd op te maak, veroorsaak soveel bykomende logistieke probleme dat daar waarskynlik nou vir ander vakke ook klastyd in die slag gaan bly. “Van ons lidskole het aangedui dat talle van die onderwysers boonop reeds nie vir die eerste dag van opleiding opgedaag het nie. Bykomend weet Fedsas reeds van een bevestigde geval by ’n skooldistrik in Noordwes waar die persone verantwoordelik vir die opleiding ook nie opgedaag het nie,” het hy gesê. “Indien so ’n ‘radikale’ benadering voorgestel word, moet daar tog sekerlik uiters streng monitering wees van bywoning, asook metodes om vordering te assesseer. Andersins gaan dit bloot gereelde langnaweke vir derduisende onderwysers beteken.” Fedsas stel voor dat die probleem reeds op grondslagfase aangespreek moet word. “Wiskunde-onderrig is deurgaans ’n probleem, nie slegs by hoërskole nie. Opleiding moet na-ure, oor naweke en gedurende vakansies geskied. Hierdie stap bewys dat distrikkantore afgeskaf kan word. Indien die amptenare wat veronderstel is om die hulp te verleen nie hul werk kan doen nie, kan daardie poste net sowel aan skole toegewys word.” Die organisasie doen ook ’n beroep op ouers om van hulle te laat hoor indien hulle kinders sonder opvoeders in die klas is. “Skoolgemeenskappe moet opstaan vir hul kinders se regte. Kinders se belange moet eerste gestel word. Dit sluit in vyf volledige skooldae per week waartydens onderrig van leerders in klaskamers plaasvind.” Fedsas se boodskap aan sy lidskole is dat geen skoolhulpbronne vir die 1+4-model beskikbaar gestel moet word nie. “Lokale, voertuie, brandstof – alles is daar vir die onderrig van kinders. Skole en skoolbeheerliggame moet ook nie toelaat dat die departement en sy amptenare hulle intimideer nie. Fedsas sal soos altyd uit sy pad gaan om die belange van sy lede en daarmee die belange van die kinders te beskerm,” het Colditz gesê. “Fedsas eis dat die praktyk onmiddellik gestaak word en dat dit sonder verwyl aan skole gekommunikeer word. Elke dag wat verlore gaan, is ’n dag wat nie weer ingehaal kan word nie.”